**Tak vare på nynorsken**

I dag mislikar mange nynorsk, og byter hovudmål til bokmål, rett og slett grunna den dårlege nynorskundervisninga Noreg har. Sidemål- og hovudmålsystemet ser ikkje ut til å fungera nemleg av di folk ikkje vert underviste i båe måla, og det fører til at fleire kjem til å mislika nynorsk.

I staden for å ha eit system kor elevane er forventa å berre kunna sidemål heilt ut av det blå, lyt me heller gjera nynorsk og bokmål til to separate fag frå tredjeklasse på barneskulen til tredjeklasse på vidaregåande. Dette vil betra den ålmenne kompetansen åt folk i båe måla. Med dette systemet vil dei òg læra seg måla godt nok til å meistra å skriva karaktergjevande tekstar på ungdomsskulen og vidaregåande.

Me lyt òg ha ei reform på den offisielle «statsnynorsken» der me byter ut den daglege bokmålliknande nynorsken med nynorsken i ordboka «Nynorsk ordliste – tradisjonell og einskapleg norm». Dette vil hjelpa folk å forstå nynorsk betre, av di det er enklare å læra to ulike språk enn to nesten heilt like.

Senterungdommen meiner:

* At me må avskaffa sidemål og hovudmål og at nynorsk og bokmål skal vera to separate og obligatoriske fag frå 3. klasse til vg3. I 1. og 2. klasse lyt foreldra åt borna velja for dei kva målform dei skal ha gjennom dei skuleåra. Elevane vil framleis få to karakterar: ein i nynorskfaget, og ein i bokmålfaget.
* At lærarane må få betre opplæring i nynorsk for å sikra god undervisning, slik at elevane lærer nynorsk på ein grundig og forståeleg måte.
* At elevar skal ha likeverdig tilgang til læremateriell på både nynorsk og bokmål, slik at dei kan nytta dei beste ressursane tilpassa begge måla gjennom heile skulegangen.
* At nynorsk bør verta nytta meir i kvardagen og i media, til dømes på sosiale medium, aviser, og filmar, slik at språket vert ein naturleg del av det norske samfunnet.
* At nynorsk skal ha ein sterkare posisjon i digitale plattformer og teknologi, ved at offentlege tenester, appar og programvare må vera tilgjengelege på nynorsk.
* At den offisielle «statsnynorsken» må ha ei reform der ordboka «Nynorsk ordliste – tradisjonell og einskapleg norm» vert nytta som den einaste versjonen undervise på skular og nytta i NRK og andre statlege tenester.